නොච්චියාගම පොලිසියේ අපරාධ විමර්ශන අංශයේ නිලධාරීන්ට අත්බෝම්බ ප්‍රහාරයක් එල්ල කර පලා යාමට උත්සහ දැරූ කොල්ලකෑම්වල නිරත වූ යුද හමුදා සෙබළෙකු ලබන මස 02 වැනි දින දක්වා රක්ෂිත බන්ධනාගාරගත කරන ලෙස අනුරාධපුර වැඩබලන මහේස්ත්‍රාත් සජීව ගුණරත්න මහතා 24 වනදා නියෝග කළේය.ප්‍රධාන සැකකරුට අමතරව සැකකාර යුද හමුදා සෙබළාට කොල්ලකෑමට ආධාර අනුබල දුන් තවත් සැකකරුවන් තිදෙනකු ඊයේ (25) තඹුත්තේගම මහේස්ත්‍රාත් අධිකරණයට ඉදිරිපත් කිරීමෙන් අනතුරුව ඔවුන් රක්ෂිත බන්ධනාගාර ගත කරන ලෙස තඹුත්තේගම මහේස්ත්‍රාත් චාමර කැකිරදෙණිය මහතා නියෝග කළේය.මෙසේ රක්ෂිත බන්ධනාගාරගත කෙරුණේ 15 වන සිංහ රෙජිමේන්තුවේ බටලන්ද කඳවුරේ සේවය කළ නොච්චියාගම නැකැත්තේගම පදිංචි දිළුම් නිලන්ත කුමාර දිසානායක හා නැකැත්තේගම නොච්චියාගම පදිංචි ටී. ඩබ්. සමන්කුමාර, පහලමාරගහවැව නොච්චියාගම පදිංචි වන්නිනායකගේ සජිත් සඳරුවන් හා කළුතර දකුණු පදිංචි රංජන් රොමේරු මෙන්ඩිස් යන සැකකරුවන්ය.සැකකාර යුද හමුදා සෙබළා දැනට පොලිස් වෙඩි ප්‍රහාරයට ලක්වී බරපතළ තුවාල ලබා අනුරාධපුර ශික්ෂණ රෝහලේ දැඩි සත්කාර ඒකකයේ ප්‍රතිකාර ලබමින් සිටින බව පොලිසිය අධිකරණයට දන්වා සිටියේය..